En 22-årig mand nægter sig skyldig i sag, hvor en ung mand blev overfaldet i sin lejlighed og slået i ansigtet med en metalgenstand.

En 22-årig mand fra Aalborg er i dag ved et grundlovsforhør, der blev holdt for lukkede døre ved Retten i Aalborg, blevet varetægtsfængslet frem til 7. maj. Han er sigtet for grov vold og for ulovlig indtrængen. Den 22-årige nægter sig skyldig. Anklager ved Nordjyllands Politi Malene Andersen oplyser, at den 22-årige sammen med en medgerningsmand, der stadig er på fri fod, er sigtet for den 16. marts i år at på ulovlig vis at have presset sig ind i en lejlighed i Aalborgs midtby. I lejligheden befandt sig en ung mand, der ifølge sigtelsen blev slået med en metalgenstand, hvorved han fik skader i hovedet. Skaderne var dog ikke livstruende. De to gerningsmænd har siden episoden 16. marts været efterlyst, og Malene Andersen oplyser, at den 22-årige tirsdag meldte sig selv på Politigården i Aalborg. Den 22-årige nægter sig skyldig, men han erkender, at han var på den pågældende adresse, hvor det voldelige overfald fandt sted. Han tager samtidig forbehold for at kære afgørelsen om varetægtsfængsling.